ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου που τροποποιεί για εικοστή τέταρτη φορά την οδηγία 76/769/EΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (πενταβρωμοδιφαινολαιθέρας)

1. Εξελιξη τησ διαδικασιασ

- Η προαναφερόμενη πρόταση [COM(2001) 12 τελικό] εκδόθηκε από την Επιτροπή στις 15 Ιανουαρίου 2001 και στη συνέχεια διαβιβάστηκε στο Συμβούλιο και στο Ευρωπαϊκό Κοινοβούλιο.

- Το Ευρωπαϊκό Κοινοβούλιο ενέκρινε την πρόταση με ορισμένες τροπολογίες κατά την πρώτη ανάγνωση της 6ης Σεπτεμβρίου 2001.

- Η τροποποιημένη πρόταση της Επιτροπής [COM(2001) 555 τελικό] εκδόθηκε στις 28 Σεπτεμβρίου 2001 και στη συνέχεια διαβιβάστηκε στο Συμβούλιο.

- Tο Συμβούλιο κατέληξε σε πολιτική συμφωνία με ειδική πλειοψηφία στις 27 Σεπτεμβρίου 2001 και εξέδωσε κοινή θέση στις 27 Οκτωβρίου 2001.

- Η Οικονομική και Κοινωνική Επιτροπή εξέδωσε τη γνωμοδότησή της στις 25 Απριλίου 2001.

2. Αντικειμενο τησ οδηγιασ

Η πρόταση, που βασίζεται στο άρθρο 95 της συνθήκης, έχει τους ακόλουθους δύο στόχους:

- τη διατήρηση της εσωτερικής αγοράς μέσω της θέσπισης εναρμονισμένων διατάξεων σχετικά με την εμπορία και χρήση πενταβρωμοδιφαινολαιθέρα (πενταΒΔΑ).

- την παροχή υψηλού επιπέδου προστασίας της υγείας και του περιβάλλοντος μέσω της απαγόρευσης της διάθεσης στην αγορά και της χρήσης πενταΒΔΑ και ειδών που περιέχουν πενταΒΔΑ.

3. Παρατηρησεισ στην Κοινη Θέση

3.1. Γενικά

Η κοινή θέση αντιστοιχεί με την τροποποιημένη πρόταση της Επιτροπής.

3.2. H τύχη των τροπολογιών

Από τις οκτώ τροπολογίες που εξέδωσε το Κοινοβούλιο, η Επιτροπή ενέκρινε εξ ολοκλήρου μία και μέρος μίας άλλης.

Η Επιτροπή δέχθηκε να άρει από την απαγόρευση την παρέκκλιση σχετικά με τον πενταΒΔΑ για συγκεντρώσεις κάτω του 5 % σε οκταβρωμοδιφαινολαιθέρα (οκταΒΔΑ) τεχνικού βαθμού καθώς, σύμφωνα με νέες πληροφορίες εκ μέρους των παρασκευαστών, ο οκταΒΔΑ δύναται να παραχθεί χωρίς πενταΒΔΑ.

Η Επιτροπή δεν δέχθηκε τις τροπολογίες του Κοινοβουλίου οι οποίες θα είχαν ως αποτέλεσμα την επέκταση του πεδίου εφαρμογής της προτεινόμενης οδηγίας προκειμένου να συμπεριληφθούν απαγορεύσεις και για άλλες ουσίες, όπως οκταΒΔΑ και δεκαΒΔΑ. Αυτές οι άλλες ουσίες μπορεί να αποτελέσουν αντικείμενο μεταγενέστερης πρότασης της Επιτροπής αφού ολοκληρωθούν οι αξιολογήσεις του κινδύνου και αναλυθεί η διαθεσιμότητα ασφαλών υποκατάστατων.

Ομοίως, η Επιτροπή δεν δέχθηκε την τροπολογία σχετικά με τις διαδικασίες για την αξιολόγηση του κινδύνου δυνάμει του κανονισμού (ΕΟΚ) αριθ. 793/93 για την αξιολόγηση και τον έλεγχο των κινδύνων από τις υπάρχουσες ουσίες. Η εν λόγω τροπολογία υπερβαίνει την παρούσα πρόταση για τον περιορισμό της εμπορίας και της χρήσης πενταΒΔΑ.

3.3. Η κοινή θέση του Συμβουλίου

Στην κοινή θέση του Συμβουλίου περιλαμβάνονται, εκτός από τις τροπολογίες του Ευρωπαϊκού Κοινοβουλίου που ενέκρινε η Επιτροπή, μία αλλαγή που κρίθηκε απαραίτητη για τεχνικούς λόγους. Η αλλαγή αυτή διασαφηνίζει περαιτέρω το πεδίο εφαρμογής της προτεινόμενης οδηγίας.

4. Συμπερασμα

Η Επιτροπή υποστηρίζει την κοινή θέση επειδή αντιστοιχεί πλήρως στην τροποποιημένη πρότασή της.